ხამეს როდრიგესი

**ხამეს დავიდ როდრიგეს რუბიო** (; დ. 12 ივლისი, 1991, კუკუტა) — კოლუმბიელი ფეხბურთელი. ფეხბურთის გულშემატკივრებში უფრო ცნობილია როგორც **ხამესი**.  „ლეონისა“ და კოლუმბიის ეროვნული ნაკრების შემტევი ნახევარმცველი. 2014 წლის ბრაზილიისა და 2018 წლის რუსეთის მსოფლიო ჩემპიონატების მონაწილე კოლუმბიის ეროვნული ნაკრების შემადგენლობაში.

2014 წელს ის მსოფლიოს ერთ-ერთ საუკეთესო ფეხბურთელად იყო მიჩნეული.

ფეხბურთის სპეციალისტების საყოველთაო შეფასებით, იგი ერთ-ერთი გამორჩეული მოთამაშეა როგორც ფიზიკური მომზადების, ასევე, ტექნიკური და ტაქტიკური თვალსაზრისით, როგორც გამთამაშებელს (ე. წ. ფლეიმეიქერს) და შემტევ ნახევარმცველს გააჩნია მოედნის საუცხოო ხედვა — შეტევის ორგანიზების როგორც საწყის, ისე დასკვნით ფაზებში. გუნდის ლიდერისთვის დამახასიათებელ თვისებებთან, მათ შორის, გამორჩეულ ბრძოლისუნარიანობასა და გამძლეობასთან ერთად — ხასიათდება აგრეთვე, მეტოქეთათვის მოულოდნელი, სწრაფი, არაორდინალური და ეფექტიანი გადაწყვეტილების მიღების უნარით, რასაც ხშირად გადამწყვეტი წარმატება მოუტანია მისი გუნდისთვის. ფლობს ძლიერ და ზუსტ დარტყმას. მიიჩნევენ თავისი თანამემამულის, ყველა დროის ერთ-ერთი საუკეთესო კოლუმბიელი ფეხბურთელის — კარლოს ვალდერამას ღირსეულ მემკვიდრედ.

## კარიერა 
### საკლუბო კარიერა 
კოლუმბიური „ენვიგადოსა“ და არგენტინული „ბანფილდის“ შემდეგ ხამეს როდრიგესი 2010 წელს პორტუგალიური ფეხბურთის ერთ-ერთ ყველაზე სახელოვან კლუბში —  „პორტუში“ აგრძელებს საკლუბო კარიერას, სადაც 2012 წელს პორტუგალიის პრიმეირა ლიგის წლის საუკეთესო მოთამაშედ სახელდება. მას გადაეცა პორტუგალიური ოქროს ბურთი და ყველაზე ახალგაზრდა ფეხბურთელი გახდა, რომელმაც ეს პრიზი მიიღო.

2013 წელს როდრიგესი „პორტუდან“ 45 მილიონ ევროდ „მონაკოში“ გადავიდა და მეორე ყველაზე ძვირადღირებული ფეხბურთელი გახდა კოლუმბიის ისტორიაში რადამელ ფალკაოს შემდეგ და ერთ-ერთი უძვირესი მსოფლიო ფეხბურთის ისტორიაში.

ფრანგული კლუბის შემადგენლობაში ხამეს როდრიგესმა საფრანგეთის ჩემპიონატის 2013–2014 წლის სეზონის 34 შეხვედრაში მიიღო მონაწილეობა. „მონაკოს“ მაისურით კოლუმბიელმა ლეგიონერმა 9 გოლი გაიტანა და 12 საგოლე გადაცემა გააკეთა.

2014 წლის მუნდიალის შემდეგ, მადრიდის „რეალმა“ და „მონაკომ“ ხამეს როდრიგესის ტრანსფერის თაობაზე შეთანხმებას მიაღწიეს. მადრიდის კლუბმა „მონაკოს“ 80 მლნ ევრო გადაუხადა. ამ ტრანსფერით გახდა ყველა დროის უძვირესი კოლუმბიელი ფეხბურთელი, რომელმაც ესპანეთის ყველაზე ტიტულოვან კლუბთან ექვსწლიან კონტრაქტს მოაწერა ხელი.

2017 წლის 11 ივლისს ოფიციალურად გამოცხადდა მადრიდის „რეალსა“ და მიუნხენის „ბაიერნს“ შორის მიღწეული შეთანხმება, რომლის მიხედვით „ბაიერნმა“ ხამეს როდრიგესის ორწლიანი იჯარის სანაცვლოდ 13 მლნ ევრო გადაუხდა ესპანურ კლუბს.

### სანაკრებო კარიერა 
კოლუმბიის ეროვნულ საფეხბურთო ნაკრებში ის პირველად 2011 წელს 20 წლამდელთა გუნდში გამოჩნდა კაპიტნის რანგში, ტულონის საერთაშორისო საფეხბურთო ტურნირზე. ამის შემდეგ, როდრიგესი ასევე კაპიტანი იყო 2011 წლის ფიფა-ს ოც წლამდელთა მსოფლიო ჩემპიონატზე, რამაც მას გუნდის რეგულარული წევრობა მოუპოვა. გარდა ამისა, იგი 2014 წლის მსოფლიო საფეხბურთო ჩემპიონატზე სათამაშოდ შეარჩიეს. რადამელ ფალკაოს ტრავმამ როდრიგესი კოლუმბიის საკვანძო მოთამაშედ აქცია. 2019 წლის 26 მარტის მონაცემებით 2011 წლიდან კოლუმბიის ეროვნული ნაკრების ღირსება მან 70 შეხვედრაში დაიცვა და 22 ბურთი გაიტანა

### სტატისტიკა
### მსოფლიო ჩემპიონატებზე 
ხამეს როდრიგესმა მსოფლიო ჩემპიონატების 8 შეხვედრაში მიიღო მონაწილეობა და 6 გოლი გაიტანა. ბრაზილიის მუნდიალზე ჩატარებულ ხუთ შეხვედრაში გატანილი ექვსი გოლით მან ტურნირის საუკეთესო ბომბარდირის ტიტულთან ერთად — მუნდიალის საუკეთესო გოლის ავტორის ჯილდო და ასევე, ფიფა-ს ფერენც პუშკაშის ჯილდოც მოიპოვა.

## მიღწევები 
### საკლუბო 
;  ბანფილდი 
; არგენტინის პრიმერა დივიზიონი
* აპერტურა: 2009
;  პორტუ 
* პორტუგალიის პრიმეირა ლიგა: 2010–11, 2011–12, 2012–13
* პორტუგალიის თასი: 2010–11
* პორტუგალიის სუპერთასი: 2012 
* უეფა-ს ევროპა ლიგა: 2010–11
;  რეალ მადრიდი
* ესპანეთის პრიმერა დივიზიონი: 2016–17
* უეფა-ს ჩემპიონთა ლიგა: 2015–16, 2016–17
* უეფა-ს სუპერთასი: 2014, 2016
* ფიფა-ს მსოფლიო საკლუბო ჩემპიონატი: 2014, 2016
;  ბაიერნი
* გერმანიის ბუნდესლიგა: 2017–18, 2018-19
* გერმანიის სუპერთასი: 2018

 სან-პაულუ

* ბრაზილიის თასი: 2023

### სანაკრებო
;  კოლუმბია
; კოპა ამერიკა
* მესამე ადგილი: 2016

## რესურსები ინტერნეტში 
* 
* რეალ მადრიდის ოფიციალური საიტი 
* FIFA  · Soccerway · Transfermarkt 
* 

## სქოლიო 

კატეგორია:დაბადებული 12 ივლისი
კატეგორია:დაბადებული 1991
კატეგორია:კოლომბიელი ფეხბურთელები
კატეგორია:არგენტინის პრიმერა დივიზიონის ფეხბურთელები
კატეგორია:ბანფილდის ფეხბურთელები
კატეგორია:პორტუგალიის პრიმეირა ლიგის ფეხბურთელები
კატეგორია:პორტუს ფეხბურთელები
კატეგორია:ლიგა 1-ის ფეხბურთელები
კატეგორია:მონაკოს ფეხბურთელები
კატეგორია:ესპანეთის პრიმერა დივიზიონის ფეხბურთელები
კატეგორია:მადრიდის რეალის ფეხბურთელები
კატეგორია:გერმანიის ბუნდესლიგის ფეხბურთელები
კატეგორია:მიუნხენის ბაიერნის ფეხბურთელები
კატეგორია:პრემიერ ლიგის ფეხბურთელები
კატეგორია:ევერტონის ფეხბურთელები
კატეგორია:2014 წლის მსოფლიო საფეხბურთო ჩემპიონატის ფეხბურთელები
კატეგორია:2015 წლის კოპა ამერიკის ფეხბურთელები
კატეგორია:2018 წლის მსოფლიო საფეხბურთო ჩემპიონატის ფეხბურთელები
კატეგორია:უეფა-ს ჩემპიონთა ლიგის გამარჯვებული მოთამაშეები
კატეგორია:ცოცხალი ადამიანები